АҞӘА, нанҳәа 1 - Sputnik. Урыстәыла аԥыза-министр Михаил Мишустин инапы аҵаиҩит Урыстәылеи Аԥсни рҳәаа аартразы адҵа ҳәа аанацҳауеит Урыстәыла Аминистрцәа Реилазаара апресс-маҵзура.
"Урыстәыла иаԥнахуеит акоронавирус иахҟьаны Аԥсни иареи рҳәаа ахысра иақәыз аԥкырақәа. Абри азы адҵа инапы аҵаиҩит аԥыза-министр Михаил Мишустин", - ҳәа аҳәоит ашәҟәы атекст.
Адҵа амчра аиуеит нанҳәа 1 инарнкы.
"Иахьа инаркны урыстәылауаа ԥықәсыларада Аԥсны иҭалар ауеит, Аԥсны атәылауаа ракәзаргьы, убасҵәҟьа Урыстәылаҟа ааира рылшоит", - ҳәа азгәаҭоуп адҵаҿы.
Урыстәылеи Аԥсни рҳәаа аартразы аӡбамҭа рыдыркылеит ԥхынгәы 31 рзы, Урыстәыла аԥыза-министр ихаҭыԥуаҩ Татиана Голикова напхгара зылҭоз Акоронавирус аҽацәыхьчаразы аоперативтә штаб аилатәараҿы. Ари аҩыза аӡбамҭа адкылара шьаҭас иамоуп Роспотребнадзори Урыстәыла Агәабзиарахьчара аминистрреи Аԥсны иҟоу асанитартә-епидемиологиатә ҭагылазаашьа иарҭаз ахәшьара бзиеи, Аԥснытәи аинфраструктурақәа аԥсшьаҩцәа рыдкылара ишазыхиоу азы агәаанагареи.